דף הבית מאמרים חדשות דרשו "ישנה התחשבות מסוימת במבחנים.. מי שלמד היטב את החומר יוכל להצליח במבחן בס"ד"
"ישנה התחשבות מסוימת במבחנים.. מי שלמד היטב את החומר יוכל להצליח במבחן בס"ד"
לקראת הגעתם של רבבות לומדי 'הדף היומי' לפרקים 'הזהב' ו'איזהו נשך' במסכת בבא מציעא, שאלנו את הרב אורי קסלר האם התקבלו החלטות מיוחדות כדי למנוע נשירת נבחנים.
אלפים רבים משתתפים בתוכנית 'קניין תורה' של 'דרשו', ועורכים מדי חודש את מבחני 'הדף היומי'. רבים מהם כבר עושים זאת פעם שניה לאחר שהשלימו את מבחני הש"ס במחזור הקודם של הדף היומי, וחלקם אפילו קרובים לסיים את המבחנים על הש"ס בפעם השניה, לאחר שהיו מראשוני הנבחנים בתוכנית, מאז החלו ללמוד את מסכת חולין במחזור הי"א של 'הדף היומי, השלימו את המחזור הי"ב, וכעת מצויים בעיצומו של המחזור הי"ג.
שוחחנו עם הרה"ג אורי קסלר, המופקד על תוכניות 'קניין תורה' ו'קניין ש"ס', וביקשנו לשמוע כיצד נערכים ב'דרשו' לקראת לימוד שני הפרקים הבאים של מסכת בבא מציעא, פרק רביעי – 'הזהב' והפרק החמישי – 'איזהו נשך'.
כידוע נחשבים שני הפרקים הללו לשונים בסגנונם מהפרקים האחרים של המסכתות שבסדר נזיקין, בין היתר בשל הנושאים החדשים יחסית הנלמדים בהם: הלכות ריבית והלכות אונאה.
"ב'דרשו' יש כלל ברזל שמלווה את הארגון על כל התוכניות הרבות שלו", אומר הרב קסלר, "אין דילוגים! לא מדלגים על אף פרק גם אם הוא פחות מוכר לציבור הלומדים וגם אם יהיה להם קשה להחזיק מעמד. הרי זאת היתה היוזמה של רבי מאיר שפירא מלכתחילה, שילמדו את כל הש"ס, ולא רק את המסכתות היותר קלות להבנה והמצויות בישיבות.
"עם זאת, ישנה התחשבות מסוימת במהלך עריכת המבחנים. המטרה שלנו היא לא לגרום לכך שהנבחנים יתייאשו חלילה, וייפלטו מהתוכנית. הדרך שלנו היא להביא לכך שהם יוכלו להצליח במבחן גם אם הם לא בקיאים בכל פרטי הפרטים. מי שלמד היטב את החומר יוכל להצליח במבחן בס"ד".
בסופו של דבר, אומר הרב קסלר, נבחני 'דרשו' ברובם המוחלט מגיעים עם הרבה מאוד רצון להחזיק מעמד לאורך שנים, ואינם נרתעים מלימוד מעט יותר מורכב. במילים אחרות: נבחני 'דרשו' אינם בורחים מהזהב, ובס"ד רובם המוחלט ימשיך ללמוד ולהיבחן מדי חודש עד לסיום המחזור הנוכחי של הדף היומי.
מה הייתה תשובת הרב לתלמיד שהלין על הצפיפות בביתו?